FC Barcelona
FC Barcelona – Ispanijos futbolo klubas iš Barselonos (Katalonija). Dar žinomas tiesiog kaip Barcelona arba Barça. FC Barcelona buvo įkurta 1899 metais anglų, šveicarų ir ispanų grupelės, vadovaujamos Joano Gamperio. Komanda stipriausiame šalies divizione žaidžia nuo pat aukščiausiosios Ispanijos futbolo lygos įkūrimo. Klubo šūkis yra „Daugiau nei klubas“ (isp. Més que un club). Futbolo klubas taip pat išlaiko ir kitų sporto šakų komandas. Klubo krepšinio komanda – viena stipriausių XX a. pabaigos – XXI a. pradžios šalies ir Europos komandų. FC Barcelona klubas yra laimėjęs 26 La Liga titulus, 30 Ispanijos taurių, 13 Ispanijos supertaurių, keturias Eva Duarte taures ir dvi Ispanijos futbolo lygos taures. Šis klubas yra laimėjęs ir trylika Europos turnyrų titulų, įskaitant dešimt titulų UEFA turnyruose. Jis laimėjo penkis UEFA Čempionų lygos titulus, keturis UEFA Taurių laimėtojų taurės titulus, tris Mugių taures (UEFA Europos lygos pirmatakas) ir tris Europos Supertaures. 2009 metais Barcelona tapo pirmuoju Ispanijos klubu, kuriam pavyko laimėti La Liga, Ispanijos futbolo taurę ir UEFA Čempionų lygą, o metų pabaigoje laimėjo ir pasaulio klubų pirmenybes. Šis klubas yra vienintelis Europoje, kuris žaidė UEFA turnyruose kiekvienais metais be pertraukų nuo savo įkūrimo. Klubas žaidžia „Camp Nou“ stadione, kuris su 99 756 vietomis yra didžiausias Europoje. Barselonos klubą palaiko daugybė aistruolių; šį klubą palaiko maždaug 25,7 proc. Ispanijos gyventojų, o pagal paskutines apklausas FC Barcelona yra pats populiariausias klubas visoje Europoje su maždaug 44,2 milijonų gerbėjų. Šio klubo gerbėjai yra žinomi kaip culés. Barselonos klubo didžiausias priešas yra Real Madrid klubas, rungtynės tarp šių klubų vadinamos El Clásico. 2009 metų liepos 1 dieną, FC Barcelona buvo pirma UEFA komandų reitinge. Pagal tarptautinės futbolo federacijos istoriją ir statistiką, Barça yra sėkmingiausiai žaidžiantis klubas nuo to laiko, kai buvo pradėta rinkti statistika. Tai vienas iš dviejų futbolo klubų pasaulyje (kitas yra FC Bayern München pasiekęs šį rezultatą 2019-2020 metų sezone), per metus laimėjęs šešis titulus (2009 m. laimėjo Ispanijos pirmenybes, taurę ir supertaurę, UEFA čempionų lygą ir supertaurę bei Pasaulio klubų pirmenybes, t. y. visus titulus, kiek buvo įmanoma). 2011 metais FC Barcelona UEFA čempionų lygos finale rezultatu 3-1 nugalėjo Manchester United klubą. Ispanijos lygoje FC Barcelona taip pat iškovojo pirmąją vietą.